Broj: 711-I-25-P-91-18/20-08-18

Zagreb, 20. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja o mogućem sukobu interesa dužnosnika Maria Filipašića, zamjenika općinskog načelnika Općine Kalnik,** na 63. sjednici, održanoj 20. rujna 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Maria Filipašića, zamjenika općinskog načelnika Općine Kalnik, neće se pokrenuti vezano za okolnost da je dužnosnik propustio u podnesenim Izvješćima o imovinskom stanju navesti podatak da je predsjednik Udruge hrvatskih branitelja Domovinskog rata Kalnik s obzirom da članstvo u neprofitnim udrugama i tijelima upravljanja udruga nije podatak o imovini propisan člankom 8. i 9. ZSSI-a te propust navođenja istog podatka u izvješću o imovinskom stanju ne predstavlja povredu članka 27. ZSSI-a te vezano za okolnost da su sredstvima iz Proračuna Općine Kalnik, svake godine za mandata dužnosnika, financirani programi iste udruge, s obzirom da je iz prikupljenih podataka i dokumentacije utvrđeno da dužnosnik Mario Filipašić nije niti jednom svojom odlukom ili radnjom sudjelovao u predmetnim postupcima u kojima su programima i projektima udruga dodjeljivana sredstava iz Proračuna Općine Kalnik, u razmatranom razdoblju od 2013.-2018.g., pa stoga ne proizlazi da je u postupanju dužnosnika došlo do moguće povrede odredbi ZSSI-a, odnosno da se dužnosnik našao u situaciji sukoba interesa kojom bi pogrešno upravljao.**

Obrazloženje

Povjerenstvo je dana 22. ožujka 2018.g. zaprimilo anonimnu prijavu mogućeg sukoba interesa, podnesenu protiv dužnosnika Maria Filipašića, zamjenika općinskog načelnika Općine Kalnik. Prijava je u knjizi ulazne pošte Povjerenstva zaprimljena pod brojem 711-U-1028-P-91/18-01-4, povodom koje je otvoren predmet broj P-91/18.

U prijavi se ističe sumnja u postojanje sukoba interesa dužnosnika Maria Filipašića. U bitnom se navodi da dužnosnik Mario Filipašić niti u jednom izvješću o imovinskom stanju podnesenom Povjerenstvu nije naveo podatke o obnašanju funkcije predsjednika Udruge hrvatskih branitelja domovinskog rata Kalnik (dalje u tekstu: UHBDR Kalnik) počevši od 7. listopada 2012. do danas s planiranim krajem mandata 25. veljače 2021.g.

Nadalje, u prijavi se ukazuje da, prema financijskim izvještajima Općine Kalnik, kao i izvještajima same udruge UHBDR Kalnik, većina sredstava s kojima raspolaže ista udruga su sredstva dodijeljena od Općine Kalnik, gdje Mario Filipašić obnaša dužnost zamjenika općinskog načelnika. Navodi se podatak da, prema financijskom izvješću UHBDR Kalnik za 2015. godinu, objavljenom na stranicama Ministarstva financija, prihodi od donacija iz proračuna jedinica lokalne i područne samouprave iznose 115.706 kuna, dok za 2016. prema istom izvještaju iznose 45.150 kuna. Ujedno se navodi da je iz podataka o ugovorima Općine Kalnik objavljenim na Internet stranicama Općine Kalnik razvidno da je Općina Kalnik u 2017.g. sklopila s UHBDR Kalnik dva ugovora o financiranju programa projekata udruga koji su od interesa za općinu Kalnik, kojima su istoj udruzi dodijeljeni iznosi od 40.000 kuna i od 10.000,00 kuna.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona. Uvidom u Registar dužnosnika utvrđeno je da je Mario Filipašić obnašao dužnost općinskog načelnika Općine Kalnik u mandatu 2013.-2017. (s prekidom od 16. siječnja do 23. ožujka 2016.), kao i da istu dužnost obnaša u mandatu 2017.-2021.g. Stoga je Mario Filipašić, povodom obnašanja navedene dužnosti, dužan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 4. stavkom 5. ZSSI-a propisano da su povezane osobe, u smislu ovog Zakona, osobe koje se u smislu stavka 2. tog članka smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. U tom pogledu, osobom interesno povezanom s dužnosnikom mogla bi se smatrati i udruga čiji je dužnosnik član ili u kojoj obavlja kakvu funkciju.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Na temelju članka 8. stavka 1. i stavka 2. ZSSI-a, dužnosnici su obvezni u roku od 30 dana od dana stupanja na dužnost te u roku od 30 dana po prestanku obnašanja dužnosti podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Sukladno članku 8. stavku 5. podaci o imovini dužnosnika obuhvaćaju podatke o naslijeđenoj imovini i podatke o stečenoj imovini. Člankom 8. stavkom 7. ZSSI-a propisani su podaci o vrsti imovine koju su dužnosnici dužni prijaviti, među kojima su nekretnine, pokretnine veće vrijednosti, poslovni udjeli i dionice u trgovačkim društvima te udjeli u vlasništvu, novčana štednja, sve vrste dohodaka, ali i dugovi i druge vrste obveza.

Odredbama članka 8. i 9. ZSSI-a, koje definiraju koji se podaci moraju prijaviti u izvješću o imovinskom stanju nije izričito propisano članstvo u udrugama. Člankom 8. stavkom 9. ZSSI-a propisano je da Povjerenstvo utvrđuje obrazac izvješća o imovinskom stanju.

Povjerenstvo je, radi provjere točnosti saznanja koje je Povjerenstvo steklo iz predmetne prijave izvršilo uvid izvješća o imovinskom stanju dužnosnika, dostupne podatke Registra udruga te pribavljene podatke i dokumentaciju Općine Kalnik i UHBDR Kalnik.

Povjerenstvo je uvidom u podatke Registra udruga, objavljene na službenim internetskim stranicama Ministarstva uprave (https://registri.uprava.hr/udruge), utvrdilo da je pod registarskim brojem 06001078 od 20. srpnja 2010.g. upisana udruga naziva Udruge hrvatskih branitelja Domovinskog rata Kalnik (skraćeni naziv UHBDR Kalnik). Utvrđeno je da je Mario Filipašić, OIB-a istovjetnog dužnosnikovom, upisan kao predsjednik ove udruge s mandatom 5. veljače 2017. do 25. veljače 2021.g.

Izvršen je uvid u Izvješća o imovinskom stanju koja je dužnosnik podnio Povjerenstvu i to Izvješće podneseno 1. srpnja 2013.g., povodom stupanja na dužnost zamjenika općinskog načelnika Općine Kalnik, Izvješće podneseno 23. svibnja 2016. povodom ponovnog izbora na istu dužnost te Izvješće podneseno 27. lipnja 2017. povodom ponovnog izbora na istu dužnost.

Utvrđeno je da dužnosnik niti u jednom od navedenih izvješća nije prijavio podatak da obavlja funkciju predsjednika UHBDR Kalnik niti da je član iste udruge. Pritom se ističe da stari obrazac izvješća o imovinskom stanju, na kakvom je dužnosnik podnio Izvješće od 1. srpnja 2013., nije sadržavao rubriku iz čijeg je naziva bilo razvidno da se ovakva funkcija u istu treba prijaviti iako je postojala rubrika u koju se to moglo učiniti (rubrika naziva „obavljanje djelatnosti znanstvene, nastavne, sportske, kulturne, umjetničke, humanitarne, samostalne poljoprivredne i dr.“) iako je ista bila predviđena prvenstveno za prijavu drugog zanimanja i primitka od istog, dočim važeći elektronički obrazac izvješća o imovinskom stanju, na kojima je dužnosnik podnio druga dva navedena izvješća sadrži rubriku naziva „Ostala članstva i funkcije dužnosnika u drugim pravnim osobama, udruženjima i organizacijama“, u koju se, pored ostalog, upisuju podaci o članstvu i funkcijama dužnosnika u udrugama.

Na traženje Povjerenstva, UHDBR Kalnik dostavila je tražene podatke dopisom od 21. svibnja 2019.g. U dopisu se navodi da je dužnosnik Mario Filipašić član ove udruge 10 godina to jest od Osnivačke skupštine UHDBR Kalnik održane 21. lipnja 2009.g. Nadalje, navodi se da je Mario Filipašić od osnivačke skupštine obavljao funkciju člana Upravnog odbora do 7. listopada 2012., a da od toga dana obavlja funkciju predsjednika iste Udruge (ponovo biran 25. veljače 2017.). Navodi se da dužnosnik ujedno od 27. rujna 2015. ima i funkciju likvidatora UHDBR Kalnik. Ističe se podatak da je Mario Filipašić svoj rad na navedenim funkcijama obavljao isključivo volonterski i bez naknade, s obzirom da je UHBDR Kalnik neprofitna udruga, koja u svojem djelovanju nema predviđena ni osigurana sredstva za naknade bilo kojem članu za njegovo djelovanje u Udruzi, pa tako ni upravnim tijelima, a ni predsjedniku Udruge.

Nadalje, na traženje Povjerenstva, Jedinstveni upravni odjel Općine Kalnik dostavio je tražene podatke u dopisu KLASA: 402-08/19-01/06, URBROJ: 2137/23-19-02 od 11. travnja 2019.g. i dokumentaciju uz dopis. U dopisu se navodi podatak da su u razdoblju od 2013. do 2018. godine (za vrijeme u kojem je Mario Filipašić obnašao dužnost zamjenika općinskog načelnika) iz Proračuna Općine Kalnik Udruzi hrvatskih branitelja domovinskog rata Kalnik, dodijeljena financijska sredstva u ukupnom iznosu od 373.972,20 kuna, temeljem Ugovora o financiranju programa udruga koji su od interesa za Općinu Kalnik, Sporazuma o sufinanciranju programa uređenja kulturne baštine na području Općine Kalnik i Zaključaka općinskog načelnika.

Navode se slijedeći podaci o dodijeljenim iznosima, osnovi i projektu kojem su dodijeljena sredstva po godinama:

- 2013. godine dodijeljeno je 7.000,00 kn, temeljem zamolbi za donacije novčanih sredstava za troškove javnih radova koje nije pokrivao HZZ, obilježavanje Dana branitelja, izlet, uređenje prostorija udruge;

- 2014. godine dodijeljeno je 89.106,94 kn, temeljem zamolbi za aktivnosti oko organizacije Dana Općine Kalnik, troškova skupštine, druženja, proslave Dana branitelja, obilježavanja Dana pada Vukovara, darivanja povodom božićnih blagdana, za troškove javnih  
radova koje nije pokrivao Hrvatski zavod za zapošljavanje;

- 2015. godine dodijeljeno je 113.705,56 kn, temeljem zamolbi za donaciju novčanih sredstava za obilježavanje Dana branitelja i pada Vukovara, za program „Nek je svima Sretan  
Božić“ i za troškove javnih radova koje nije pokrivao HZZ;

- 2016. godine dodijeljeno je 45.153,51 kn, temeljem Javnog poziva za financiranje programa/projekta udruga koji su od interesa za Općinu Kalnik i sklopljenom ugovoru o odobravanju sredstava, Sporazumu o sufinanciranju programa „Uređenje kulturne baštine na  
području Općine Kalnik“;

- 2017. godine 110.602,21 kn, temeljem Javnog poziva za financiranje programa/projekta udruga koji su od interesa za Općinu Kalnik i sklopljenom ugovoru o odobravanju sredstava, Sporazumu o sufinanciranju programa „Uređenje kulturne baštine na području Općine Kalnik";

- 2018. godine dodijeljeno je 8.403,98 kn, temeljem Javnog poziva za financiranje programa/projekta udruga koji su od interesa za Općinu Kalnik i sklopljenom ugovoru o odobravanju sredstava, troškova javnih radova na programu „Uređenje kulturne baštine na području Općine Kalnik".

U vezi dodjele sredstava ističe se da su istoj udruzi dodjeljivana novčana sredstva iz Proračuna Općine Kalnik i u ranijim godinama te se navodi da je dodijeljeno ukupno 24.000,00 kuna u razdoblju od 2009.-2012. godine. U pogledu procedure u kojoj su razmatrani zahtjevi udruga te donošene odluke o dodijeli sredstava, navodi se da su do 2016. godine sredstva udrugama dodijeljena temeljem zahtjeva udruga koja je direktno odobravao općinski načelnik, a da su od 2016. godine sredstva udrugama dodijeljena temeljem javnog poziva kojeg provodi povjerenstvo kojeg imenuje općinski načelnik i pojedinačnih zahtjeva koje temeljem zaključka direktno odobrava općinski načelnik. Ističe se da je općinski načelnik Općine Kalnik imenovao povjerenstva za ocjenjivanje prijava za financiranje programa i projekata udruga koji su od interesa za Općinu Kalnik, donosio odluke i zaključke o dodjeli financijskih sredstava te zaključivao ugovore i sporazume s korisnicima sredstava. Ističe se da, stoga, zamjenik općinskog načelnika Mario Filipašić nije ni na koji način sudjelovao u postupku imenovanja tijela za provedbu natječaja, razmatranja zahtjeva, predlaganju i donošenju odluka o dodjeli sredstava kao ni u postupku nadzora namjenskog korištenja dodijeljenih sredstava od strane udruga. Po pitanju usporedbe sredstava dodijeljenih svim udrugama, navodi se podatak da su u razdoblju od 2013.-2015. godine, temeljem pojedinačnih zahtjeva udruga, udruge tražile te im  
je dodijeljeno ukupno 346.617,76 kuna, a da su od 2016.-2018. godine udruge, temeljem  
javnog poziva i pojedinačnih zahtjeva tražile ukupno 422.446,80 kuna, a dodijeljeno im je  
384.671,80 kuna. Navodi se da se na javni poziv 2016. javilo 5 udruga te da su sredstva dodijeljena KUD Kalnik (15.000,00 kn), Udruzi umirovljenika Općine Kalnik (10.300,00 kn), UHBDR Kalnik (14.700,00 kn), NK Kalnik (20.000,00 kn), Udruga vinogradara i vinara Sv. Martin Kalnik (5.000,00 kn). Navodi se da se na javni poziv 2017. javilo 4 udruge te da su sredstva dodijeljena Udruzi umirovljenika Općine Kalnik (10.000,00 kn), UHBDR Kalnik (50.000,00 kn), NK Kalnik (35.000,00 kn), Udruga vinogradara i vinara Sv. Martin Kalnik (5.000,00 kn). Konačno, navodi se da se na javni poziv 2018. javilo 7 udruga te da su sredstva dodijeljena Glazbenom centru Papandopuline (2.500,00 kn), Dječjem zboru Mozartine (2.500,00 kn), Udruzi umirovljenika Općine Kalnik (7.000,00 kn), UHBDR Kalnik (14.000,00 kn), NK Kalnik (70.000,00 kn), Udruga vinogradara i vinara Sv. Martin Kalnik (5.000,00 kn), Udruzi Potkalnički konjari (19.000,00 kn). Navodi se da je ostatak financijskih sredstava dodijeljenih UHBDR Kalnik, a koja su po godinama navedena u ovom očitovanju, dodijeljen temeljem zaključka i sporazuma općinskog načelnika, a odnosi se na troškove zaposlenih na projektu uređenja kulturne baštine.

Izvršen je uvid u priloženu dokumentaciju vezanu uz dodjelu sredstava UHBDR Kalnik iz Proračuna Općine Kalnik i to financijske kartice za razdoblje 2009-2018., dokumentaciju za razdoblje 2013.-2015. (zamolbe i zaključke o dodjeli sredstava) te natječajnu dokumentacije u razdoblju 2016.-2018. (odluke o imenovanju povjerenstava, zahtjeve s prilozima, zapisnike i prijedloge povjerenstava uza ocjenu prijava, odluke o dodjeli sredstava te ugovore) te je utvrđeno da ista potvrđuje podatke navedene u dopisu JUO Općine Kalnik.

Potrebno je ukazati da iz utvrđenih podataka proizlazi da dužnosnik Mario Filipašić postupa sukladno članku 14. stavku 5. ZSSI-a u pogledu činjenice da obavlja funkciju predsjednika UHBDR Kalnik u okviru prava da bude članom upravnih tijela do dvije neprofitne udruge kao i u pogledu činjenice da za obavljanje ove funkcije ne prima nikakvu naknadu.

Nadalje, u vezi utvrđene činjenice da je dužnosnik Mario Filipašić predsjednik UHBDR Kalnik još od 2012., dakle za cijelo vrijeme obnašanja dužnosti zamjenika općinskog načelnika Općine Kalnik, utvrđeno je da dužnosnik ovu činjenicu nije prijavio niti u jednom od 3 podnesena izvješća o imovinskom stanju. S obzirom da prethodno važeći obrazac, na kojem je dužnosnik 1. srpnja 2013.podnio Izvješće o imovinskom stanju, nije sadržavao rubriku iz čijeg bi naslova jasno proizlazilo da se u isti može prijaviti funkcija ili članstvo u udruzi, Povjerenstvo utvrđuje da dužnosnik nije učinio propust time što okolnost da je predsjednik UHBDR Kalnik nije prijavio u Izvješću od 1. srpnja 2013.g.

S obzirom da dužnosnik nije prijavio funkciju predsjednika UHBDR Kalnik u dva Izvješća o imovinskom stanju podnesena 23. svibnja 2016. odnosno 27. lipnja 2017., a da elektronički obrazac sadrži rubriku u koju se ovaj podatak upisuje, zaključuje se da je dužnosnik učinio propust navođenja ovoga podatka u predmetna dva izvješća o imovinskom stanju. Međutim, predmetni podatak je uveden u sadržaj obrasca izvješća, na temelju ovlaštenja Povjerenstva da propisuje sadržaj obrasca izvješća o imovinskom stanju iz članka 8. stavka 9. ZSSI-a, kao pomoćno sredstvo u provjeri postoji li situacija koja može upućivati na druge povrede ZSSI-a, u ovom slučaju prvenstveno eventualne povrede članka 14. stavka 5. ZSSI-a, a što je u predmetnoj situaciji utvrđeno da nije slučaj, kako je gore navedeno. Dakle, podaci čiju prijavu predviđa rubrika naziva „Ostala članstva i funkcije dužnosnika u drugim pravnim osobama, udruženjima i organizacijama“ nisu podaci o imovini dužnosnika, koji su izričito propisani u članku 8. ZSSI-a, odnosno čija se točnost provjerava u postupku redovite provjere prijavljenih podataka o imovini, sukladno odredbama članaka 24.-27. ZSSI-a. Stoga, samo nesklad u pogledu podataka koji predstavljaju podatke o imovini dužnosnika, propisane u članku 8. ZSSI-a, može predstavljati povredu članka 27. u vezi članaka 8. i 9. ZSSI-a, kažnjivu sukladno članku 42. stavku 3. ZSSI-a.

Slijedom navedenog, utvrđeno je da, iako je dužnosnik propustio navesti funkciju predsjednika UHBDR Kalnik u Izvješću o imovinskom stanju od 23. svibnja 2016. odnosno od 27. lipnja 2017., time nije počinio moguću povredu članka 27. u vezi članaka 8. i 9. ZSSI-a.

Nadalje, vezano uz okolnost da su udruzi UHBDR Kalnik dodjeljivana sredstva, Povjerenstvo smatra potrebnim ukazati na pravni okvir dodjeljivanja novčanih sredstava udrugama od strane jedinica lokalne samouprave u predmetnom razdoblju.

U prvom dijelu promatranog razdoblja (za 2013. i 2014.g) na snazi je još bio prethodno važeći Zakon o udrugama („Narodne novine“ broj 88/01. i 11/02., u daljnjem tekstu. ZOU/01), kojim je u članku 22. bilo propisano da imovinu udruge, pored ostalog, čine novčana sredstva koja je udruga stekla dotacijama iz proračuna jedinica lokalne i područne (regionalne) samouprave.

Člankom 23. stavkom 1. ZOU/01 bilo je propisano da Vlada Republike Hrvatske, na osnovi provedenog natječaja, dodjeljuje dotaciju iz državnog proračuna udrugama za projekt ili program koji je od osobitog interesa za opće/javno dobro u Republici Hrvatskoj. Stavkom 2. toga članka bilo je propisano da se visina sredstava za dotaciju iz državnog proračuna određuje udrugama svake godine u državnom proračunu, a da će Hrvatski sabor donijeti, na prijedlog Vlade Republike Hrvatske, Kodeks pozitivne prakse, standarda i mjerila za ostvarivanje financijske potpore programima i projektima udruga.

Člankom 23. stavkom 4. ZOU/01 bilo je propisano da se odredbe toga članka na odgovarajući način primjenjuju na dodjelu dotacije iz proračuna jedinica lokalne i područne (regionalne) samouprave.

Na temelju članka 23. stavka 2. ZOU/01, Hrvatski sabor donio je 2. veljače 2007.g. Kodeks pozitivne prakse, standarda i mjerila za ostvarivanje financijske potpore programima i projektima udruga („Narodne novine“ broj 16/07., u daljnjem tekstu: Kodeks), kojim su bili uređeni osnovni standardi i načela postupanja tijela državne uprave i ureda Vlade Republike Hrvatske u postupku odobravanja financijske potpore iz sredstava državnoga proračuna udrugama za provedbu njihovih programa i projekata koji su od osobitog interesa za opće dobro u Republici Hrvatskoj. Člankom 1. stavkom 3. Kodeksa propisano je da se postupak odobravanja financijske potpore iz sredstava državnog proračuna temelji na određenim načelima, pored ostalog, na raspisivanju javnih natječaja s jasnim uvjetima natječaja, mjerilima za procjenjivanje prijava i postupku odobravanja financijskih potpora (uključujući prioritetna područja za prijavu, način sprečavanja mogućeg sukoba interesa i mogućnost uvida u postupak procjenjivanja); na komisijskom otvaranju zaprimljenih prijava; na procjenjivanju prijavljenih projekata i programa od strane stručnih tijela, osnovanih od davatelja financijskih potpora.

Povjerenstvo napominje da Kodeks nije propis koji je izravno obvezivao jedinice lokalne samouprave, ali su se načela i standardi propisani Kodeksom već tada trebali na odgovarajući način primjenjivati i na lokalnoj razini na temelju članka 23. stavka 4. ZOU/01, sa svrhom provođenja dobre prakse i primjene preporučenih mjera transparentnosti, objektivnosti, nepristranosti i zaštite javnog interesa u postupcima dodjele proračunskih sredstava udrugama.

Tijekom promatranog razdoblja na snagu je stupio novi Zakon o udrugama („Narodne novine“ broj 74/14., na snazi od 1. listopada 2014.g.). Člankom 32. stavkom 1. Zakona o udrugama propisano je da se programi i projekti od interesa za opće dobro u Republici Hrvatskoj koje provode udruge mogu financirati iz državnog proračuna, proračuna jedinica lokalne i područne (regionalne) samouprave, fondova Europske unije i drugih javnih izvora.

Člankom 33. stavkom 1. Zakona o udrugama propisano je da nadležna državna tijela, jedinice lokalne i područne (regionalne) samouprave i druge javne institucije financiraju i ugovaraju provedbu programa i projekata od interesa za opće dobro na temelju provedenog javnog poziva, odnosno natječaja ili na temelju posebnog propisa o financiranju javnih potreba.

Na temelju članka 33. stavka 2. Zakona o udrugama, Vlada Republike Hrvatske donijela je Uredbu o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15., na snazi od 17. ožujka 2015.g., u daljnjem tekstu: Uredba).

Na temelju članka 1. stavka 2. Uredbe, kriterije, mjerila i postupke iz ove Uredbe na odgovarajući način primjenjuju, pored ostalih subjekata, jedinice lokalne i područne (regionalne) samouprave kada iz javnih izvora financiraju programe i projekte udruga te doniraju, odnosno sponzoriraju udruge, ako posebnim propisom nije drugačije uređeno.

Člankom 4. stavkom 1. Uredbe propisani su osnovni standardi koje primjenjuje davatelj financijskih sredstava pri planiranju i provedbi financiranja programa i projekta udruga odnosno praćenja i vrednovanja financiranja i izvještavanja, a primjena tih standarda definira se u daljnjim odredbama Uredbe.

Člankom 10. Uredbe propisano je da temeljni dokument za raspisivanje i provedbu javnog natječaja donosi čelnik tijela državne uprave, odnosno nadležno tijelo jedinice lokalne samouprave u obliku općeg akta iz kojeg su, pored ostalog, razvidni vrste aktivnosti koja će se financirati, prihvatljive organizacije koje se mogu prijaviti, kriteriji za procjenu i ostali elementi postupka dodjele financijskih sredstava, kao i očekivani rezultati koji se žele postići financiranjem programa ili projekata od interesa za opće dobro koje provode udruge u određenom području.

Pritom Povjerenstvo ističe da nije nadležno vršiti nadzor zakonitosti određenog postupka dodjele sredstava iz proračuna jedinica lokalne samouprave neprofitnim udrugama u smislu odredaba bilo Zakona o udrugama, bilo podzakonskih propisa, niti odluke donesene u postupku iz nadležnosti Povjerenstva mogu imati ikakav izravni pravni učinak na zakonitost ili opstojnost odluka o dodjeli sredstava udrugama. Povjerenstvo može razmotriti pojedinu situaciju u svijetlu ovih odredbi radi ocjene eventualne odgovornosti dužnosnika za nepostupanje sukladno odredbama ZSSI-a odnosno je li dužnosnik uz ostale okolnosti pojedinog slučaja bio u situaciji sukoba interesa i pritom donosio odluku iz svojeg djelokruga protivno odredbama propisa koji reguliraju područje na koje se odnosi konkretna odluka dužnosnika.

U vezi gore opisanog postupka dodijele proračunskih sredstava udrugama, potrebno je ukazati da je, na temelju članka 69. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17.), općinski načelnik, kao jedini ovlašteni predlagatelj, dužan utvrditi prijedlog proračuna i podnijeti ga općinskom vijeću na donošenje u roku utvrđenom posebnim zakonom, a da proračun donosi općinsko vijeće u skladu s posebnim zakonom.

Sukladno članku 43. stavku 2. Zakona o lokalnoj i područnoj (regionalnoj) samoupravi, općinski načelnik, u skladu sa statutom, može obavljanje određenih poslova iz svog djelokruga povjeriti zamjeniku, no pri obavljanju povjerenih poslova zamjenik je dužan pridržavati se uputa općinskog načelnika.

Prema tome, i pored utvrđenih činjenica na temelju dostavljenih podataka ovom predmetu, ukazuje se da je načelno, u okviru obnašanja dužnosti zamjenika općinskog načelnika Općine Kalnik, dužnosnik Mario Filipašić mogao sudjelovati u odlučivanju o dodjeli sredstava predmetnoj udruzi iz Proračuna Općine Kalnik sukladno gore navedenim zakonskim odredbama samo u slučaju da mu je općinski načelnik povjerio obavljanje poslova iz svoje nadležnosti ili da ga je imenovao u tijelo za provedbu natječaja.

Povjerenstvo napominje da, imajući u vidu da je dužnosnik Mario Filipašić osobno član UHBDR Kalnik od osnivanja te je ujedno od osnivanja obavljao upravljačke funkcije odnosno funkcije zastupanja u istoj udruzi, prvo kao član Upravnog odbora od 2009.-2012. te kao predsjednik udruge od 2012. do danas, može se dužnosnik, u smislu članka 4. stavka 5. ZSSI-a, smatrati interesno povezanom osobom s predmetnom udrugom.

Stoga bi situacija u kojoj bi dužnosnik odlučivao ili sudjelovao u donošenju odluke Općine Kalnik o dodjeli proračunskih sredstava istoj udruzi mogla utjecati na nepristranost u obnašanju dužnosti odnosno situaciju sukoba interesa u smislu članka 2. stavka 2. ZSSI-a. Prema tome, iako nije dvojbeno da se radi o udruzi koja ne obavlja djelatnost radi ostvarivanja profita, već društveno korisnu djelatnost, dužnosnik bi ipak, sukladno članku 6. stavku 4. ZSSI-a, bio obvezan opisanu situaciju otkloniti radi zaštite vlastite vjerodostojnosti i povjerenja građana u postupke dodijele sredstava.

Međutim, iz prikupljenih podataka i dokumentacije Povjerenstvo nije utvrdilo da bi dužnosnik Mario Filipašić ijednom svojom odlukom ili radnjom sudjelovao u navedenim postupcima odobravanja dodjele sredstava iz Proračuna Općine Kalnik po molbama u razmatranom razdoblju od 2013.-2015.g. odnosno u javnim natječajima za dodjelu sredstava programima i projektima udruga iz Proračuna Općine Kalnik u razmatranom razdoblju od 2016.-2018.g., a u kojima su ta sredstva dodijeljena predmetnoj udruzi čiji je dužnosnik predsjednik i član, dakle niti proizlazi da mu je općinski načelnik povjerio donošenje odluka iz svoje nadležnosti, niti da je bio članom stručnih povjerenstava za provedbu natječaja, niti da je utjecao na Općinsko vijeće prilikom odlučivanju o dodijeli ovih sredstava u okviru donošenja Proračuna Općine Kalnik.

Pored navedenog, utvrđeno je da je Općina Kalnik u razmatranom razdoblju udovoljavala molbama odnosno sufinancirala djelatnosti i drugih neprofitnih udruga koje djeluju na području iste općine.

Slijedom navedenog, iz prikupljenih podataka i dokumentacije Povjerenstvo nije steklo saznanja da je vezano za dodjelu sredstava UHBDR Kalnik iz Proračuna Općine Kalnik u promatranom razdoblju od 2013.-2018.g. dužnosnik Mario Filipašić postupao suprotno odredbama ZSSI-a niti da se našao u situaciji sukoba interesa i istim pogrešno upravljao.

Slijedom svega navedenog, Povjerenstvo je, sukladno članku 39. stavku 1. ZSSI-a, donijelo odluku o nepokretanju sukoba interesa protiv dužnosnika Maria Filipašića, kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Mario Filipašić, elektroničkom dostavom
2. Objava na internetskoj stranici Povjerenstva
3. Pismohrana